Source: http://www.mklu.hu/elokeszito-ulesen-hozott-iteletet-a-birosag-az-edesanyja-halalat-okozo-vadlott-ugyeben/
Timestamp: 2019-09-19 23:23:33
Document Index: 5030830

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ']

Előkészítő ülésen hozott ítéletet a bíróság az édesanyja halálát okozó vádlott ügyében | Ügyészség
Előkészítő ülésen hozott ítéletet a bíróság az édesanyja halálát okozó vádlott ügyében
2019. szeptember 13., 9:41 by Dr. Páli Péter József
A vádlott a betegsége miatt hosszabb idő óta mozgásában korlátozott, ágyhoz kötött, önmagát ellátni nem képes édesanyját napi rendszerességgel gondozta. 2018. augusztus 22-én este 6 óra körül is felkereste őt, és azért, hogy krumplit főzzön, bekapcsolt, majd maximális teljesítményre állított egy rezsót. Ezután ittassága miatt a házból eltávozott, a magára hagyott főzőlap pedig egy idő után túlhevült, ettől tűz keletkezett, amely átterjedt az asztalra és a falvédőre is. A tűz nem terjedt tovább, de következtében nagy füst képződött a magatehetetlen sértett szobájában is, akinek a vérében a szénmonoxid-koncentráció halálos szintre növekedett.
Másnap, a reggeli órákban az édesanyja házához érkező vádlott a házból a sértettet kivitte és hozzá segítséget hívott, azonban a kiérkező mentők a nő életét már nem tudták megmenteni.
Az ügyben a bíróság előkészítő ülést tartott, ahol az ügyész a büntetés mértékére vonatkozó – 2 év, végrehajtásában 5 évre felfüggesztett szabadságvesztésben megjelölt – indítványt terjesztett elő arra az esetre, ha a vádlott az előkészítő ülésen beismeri a bűncselekmény elkövetését.
A jogaira történt figyelmeztetéseket követően és az ügyészi indítvány ismeretében a vádlott a bűnösségére is kiterjedő beismerő vallomást tett, melyet a bíróság elfogadott, majd a vádlottat kihallgatta a büntetéskiszabási körülményekre. Ezután a bíróság nyomban ítéletet is hozott: a vádlottat bűnösnek mondta gondatlanságból elkövetett emberölés vétségében, és ezért őt 1 év 8 hónap, végrehajtásában 3 évre felfüggesztett fogházbüntetésre ítélte.
Az elsőfokú ítéletet a bíróság által feltárt büntetéskiszabási tényezőkre – az elkövetés körülményeire, az elkövető személyi körülményeire, a vádlott egészségi állapotára, valamint megbánó magatartására – tekintettel a vádlott és védője mellett az ügyészség is tudomásul vette, mely így nyomban jogerős is lett.